 Subject: New hunger and thirst strike by stateless Kurdish refugees from Syria – Νέα απεργία πείνας και δίψας από τους/τις απάτριδες Κούρδους/Κούρδισσες πρόσφυγες από τη Συρία

Ακολουθεί το κείμενο στα Ελληνικά

Αγαπητές φίλες και αγαπητοί φίλοι

Από τη Δευτέρα, 14 Μαΐου 2018, τέσσερα μέλη της οικογένειας Hassan-Janbali άρχισαν ακόμα μια απεργία πείνας, που από σήμερα, 21 Μαΐου 2018, περιλαμβάνει και απεργία δίψας, σε ένδειξη διαμαρτυρίας για τη συνεχιζόμενη άρνηση του Υπουργού Εσωτερικών να τους αναγνωρίσει ως πρόσφυγες και να τους παραχωρήσει την κυπριακή υπηκοότητα. Η προσφυγική οικογένεια βρίσκεται σε διαμαρτία, ζώντας σε αντίσκηνα έξω από το Προεδρικό Μέγαρο και το Υπουργείο Εσωτερικών για 15 ολόκληρους μήνες.

Η προσφυγική οικογένεια είναι Ατζανίμπ (απάτριδες Κούρδοι από τη Συρία) και ζει στην Κύπρο από το 2006. Ως αποτέλεσμα της απροθυμίας των Κυπριακών αρχών να τους παραχωρήσει το πλήρες καθεστώς αναγνωρισμένων προσφύγων, από το 2014 η οικογένεια έχει προβεί σε διάφορες διαμαρτυρίες, έξω από το Υπουργείο Εσωτερικών και στη συνέχεια και έξω από το Προεδρικό Μέγαρο. Η πρώτη τους διαμαρτυρία, από τον Οκτώβριο του 2014 μέχρι τον Αύγουστο του 2015, μαζί με άλλους/ες Κούρδους/Κούρδισσες πρόσφυγες, έληξε όταν η κυπριακή υπηκοότητα παραχωρήθηκε σε ένα μέλος της οικογένειας, και ο Υπουργός Εσωτερικών εισηγήθηκε όπως τα υπόλοιπα μέλη της οικογένειας υποβάλουν αιτήσεις για πολιτογράφηση ένα χρόνο μετά, όταν θα συμπληρωνόταν ο απαιτούμενος χρόνος διαμονής τους στην Κύπρο.

Παρά το ότι οι αιτήσεις αυτές υποβλήθηκαν όπως απαιτείτο, στις 27/3/2017 το Υπουργείο Εσωτερικών τις απέρριψε συλλογικά και όχι ατομικά, όπως προβλέπεται σε διάφορα εθνικά και διεθνή νομικά εργαλεία, στη βάση εντελώς αδικαιολόγητων και αυθαίρετων επιχειρημάτων. Ταυτόχρονα, ωστόσο, ο ίδιος ο Υπουργός παραδέχθηκε ότι η οικογένεια ήταν «ουσιαστικά εγκλωβισμένη, χωρίς διαβατήρια και χωρίς προοπτική καλύτερης διαβίωσης». Όπως πληροφορήθηκε η οικογένεια από την Ύπατη Αρμοστεία του ΟΗΕ για τους Πρόσφυγες στην Κύπρο (UNHCR), ο πρώην Υπουργός Εσωτερικών παραδέχθηκε στο Διευθυντή του UNHCR ότι η πιο πάνω απόφαση ήταν λανθασμένη, δίνοντας εντολές για επανεξέταση των αιτήσεων για υπηκοότητα.

Καθώς ο νυν Υπουργός Εσωτερικών αρνείτο να αναλάβει τη δέσμευση του προκατόχου του, η οικογένεια οδηγήθηκε αναπόφευκτα σε νέα διαμαρτυρία στις 7 Απριλίου 2017, αυτή τη φορά έξω από το Προεδρικό Μέγαρο, απευθύνοντας έκκληση για παρέμβαση του Προέδρου της Δημοκρατίας. Στις 6/6/2017, η διαμαρτυρία αυτή κλιμακώθηκε με απεργία πείνας δύο μελών της οικογένειας, διάρκειας 67 ημερών. Η απεργία πείνας αναστάληκε στις 11 Αυγούστου 2017, ως ένδειξη καλής θέλησης και ανταποκρινόμενοι στις υποσχέσεις του Γενικού Διευθυντή του Υπουργείου Εσωτερικών για επανεξέταση των αιτήσεων τους.

Ωστόσο, δέκα ολόκληρους μήνες μετά, οι υποσχέσεις αυτές παραμένουν ανεκπλήρωτες και ο Υπουργός Εσωτερικών παραμένει αδιάλλακτος, τιμωρώντας στην ουσία την οικογένεια επειδή ασκεί τα αναφαίρετα και συνταγματικά κατοχυρωμένα δικαιώματα της συνάθροισης και της διαμαρτυρίας. Μάλιστα, ο Υπουργός έχει δηλώσει ότι η διαμαρτυρία τους «συνιστά κατάχρηση του δημοκρατικού καθεστώτος της Κύπρου … αφού στη χώρα τους αν προέβαιναν σε κάτι τέτοιο θα τους σκότωναν»! Κι αυτά, παρά τη στήριξη προς τα αιτήματα της οικογένειας και την αλληλεγγύη από διάφορες αρχές, οργανισμούς και σώματα, όπως την Πρόεδρο της Επιτροπής Εσωτερικών Υποθέσεων της Βουλής των Αντιπροσώπων, την Επίτροπο για την Προστασία των Δικαιωμάτων του Παιδιού, τη UNHCR στην Κύπρο, Μη Κυβερνητικές Οργανώσεις και πολιτικά κόμματα, καθώς και την κοινωνία γενικότερα.

Ενόψει της νέας αυτής απεργίας πείνας και δίψας, η ΚΙΣΑ ξεκινά μια ευρύτερη εκστρατεία αλληλεγγύης, με λίστα υπογραφών (petition) και επιστολές προς τις Κυπριακές αρχές, με σκοπό να θέσει τέλος στη διαμαρτυρία της προσφυγικής οικογένειας που βάζει σε κίνδυνο τις ζωές τους και να έχουν πρόσβαση στα δικαιώματα τους στην πολιτογράφηση και την ανθρώπινη αξιοπρέπεια.

Μπορείτε να δείτε περισσότερες λεπτομέρειες για τις διαμαρτυρίες της οικογένειας, καθώς και το petition και η προτεινόμενη επιστολή εδώ.

Για σκοπούς συντονισμού, θα σας παρακαλούσαμε όπως μας ενημερώνετε για όποιες δράσεις αναλάβετε για το θέμα.

Με βαθιά εκτίμηση και θερμούς χαιρετισμούς